A polgármester közösségi oldalán azt írta, oszlassa fel magát a hódmezővásárhelyi testület és válasszanak új képviselőket, valamint polgármestert is. “Elismerem, győzött Lázár János” – írta.

Márki-Zay Péter hosszú, de annál érdekesebb bejegyzést tett közzé közösségi oldalán vasárnap délelőtt, azt írja, különösen felzaklatták az utóbbi napok. Azzal kezdi, hogy elismeri, győzött Lázár, a vásárhelyi gyerekek pedig veszítettek. Sorolja, hogy elmaradt – ahogy ő írja, Lázár emberei elfelejtették megszervezni – az aszfaltrajz versenyt, lemondták a Mikulás cirkuszt, a munkára jelentkező helyi vállalkozók ellenére “úgy intézik a közbeszerzéseket, hogy azoknak nincs győztese és így nem készül el határidőre az iskolák szigetelése, felújítása.” A hónap végén pedig lakatot tesznek a helyi stadionra, Márki-Zay szerint Lázár ezzel elérte, hogy

amikor a vásárhelyi gyerekek mindennapjait lehetetleníti el, én is kezdem elveszíteni hitemet a békés, demokratikus változásban. Ő győzött, én ilyen aljassághoz nem asszisztálok.

Szerinte a stadion és a strand bezárása alkalmas lehet arra, hogy “a diktatúra aljasságát eddig alábecsülő vásárhelyieket is meggyőzze az ellenállás hiábavalóságáról és helyreállítsa a pártállam uralmát a renitens város felett.” Ebben az esetben viszont arra kéri Lázárt, ne kínozza a gyerekeket, álljanak meg és rendezzék a város sorsát.

Ezért azt javasolja:

a testület oszlassa fel magát és válasszanak új képviselőket, polgármestert.

“Bízzuk az ítéletet a vásárhelyiekre: a győztes feladata Lázár János milliárdos adósságainak rendezése, nem könnyű küldetés sem nekem, sem Orbán Viktor legfőbb párton belüli riválisának. Ha a város többsége enged a gyerekekkel történő zsarolásnak, én megértéssel és sértődés nélkül fogom visszaadni a problémák megoldását Lázár úrnak és jelöltjeinek. Ha viszont mégis engem ér a megtisztelő, bár nehéz feladat, akkor reményeim szerint munkámat már egy a város érdekében engem támogató közgyűléssel sokkal könnyebben tudnám folytatni” – írja.

Márki-Zay azt kéri, a kormány vállalja át Lázár felelőtlen gazdálkodásának a következményeit, vagy leglább nyújtson reorganizációs hitelt a városnak.

Márki-Zay teljes bejegyzését itt olvashatja: